Kutollo 13 | Beibele Inthaneteng | Phetolelo ya Lefase le Lefsa
13 Drakone ya ema pho lešabašabeng+ la lewatle.
Ka bona sebata+ se rotoga lewatleng+ se na le dinaka tše lesome+ le dihlogo tše šupago,+ dinakeng tša sona go na le mefapahlogo e lesome, eupša dihlogong tša sona go na le maina a maroga.+
2 Bjale sebata seo ke se bonego se be se swana le lepogo,+ eupša marofa a sona a le bjalo ka a bere+ gomme molomo wa sona o le bjalo ka molomo wa tau.+ Drakone+ ya nea sebata matla a sona le sedulo sa bogoši sa sona le taolo e kgolo.+
3 Ka bona eka e nngwe ya dihlogo tša sona e hlabilwe wa go iša lehung, eupša ntho ya sona e išago lehung+ ya fola gomme lefase ka moka la latela sebata ka go tlabega.
4 Batho ba rapela drakone gobane e neile sebata matla gomme ba rapela sebata ka mantšu a rego: “Ke mang yo a swanago le sebata gomme ke mang yo a ka lwago le sona?”
5 Sa newa molomo wa go bolela dilo tše dikgolo+ le dithogako,+ sa ba sa newa matla a go šoma ka dikgwedi tše masomenne-pedi.+
6 Sa ahlamiša molomo wa sona sa roga Modimo,+ sa roga leina la gagwe le bodulo bja gagwe le bao ba dulago legodimong.+
7 Sa dumelelwa+ go lwa le bakgethwa le go ba fenya,+ sa newa matla a go laola meloko le batho le maleme le ditšhaba ka moka.
8 Bohle bao ba dulago lefaseng ba tla se rapela. Go tloga go theweng ga lefase*+ ga go le letee la leina la bona leo le ngwadilwego lengwalong la go phuthwa+ la bophelo la Kwana yeo e ilego ya hlabja.+
9 Ge e ba motho a na le tsebe, a a kwe.+
10 Ge e ba motho a reretšwe bothopša, o tla ya bothopša.+ Ge e ba motho a ka bolaya ka tšhoša, o swanetše go bolawa ka tšhoša.+ Se se nyaka gore bakgethwa+ ba kgotlelele+ gomme ba be le tumelo.+
11 Ka bona sebata se sengwe+ se rotoga lefaseng,+ sona se be se na le dinaka tše pedi tše di swanago le tša kwana, eupša sa bolela bjalo ka drakone.+
12 Se diriša matla ka moka a sebata sa pele+ mahlong a sona. Se dira gore lefase le badudi ba lona ba rapele sebata sa pele, seo ntho ya sona yeo e bego e iša lehung e fodilego.+
13 Se dira dipontšho tše dikgolo+ mo se bilego se dira gore mollo o theoge legodimong o tle lefaseng batho ba lebeletše.
14 Se timetša bao ba dulago lefaseng ka baka la dipontšho tšeo se bego se dumeletšwe go di dira mahlong a sebata, ge se dutše se botša bao ba dulago lefaseng gore ba dire seswantšho+ bakeng sa sebata seo se bilego le ntho ya tšhoša,+ fela sa phela.
15 Sa dumelelwa gore se nee seswantšho sa sebata mohemo, e le gore seswantšho sa sebata se bolele le go dira gore go bolawe ka moka bao ba ganago go rapela seswantšho+ sa sebata.
16 Se gapeletša batho ka moka+ ba banyenyane le ba bagolo, bahumi le badiidi, ba lokologilego le bahlanka gore ba swaiwe seatleng sa bona sa le letona le phatleng,+
17 le gore go se be le yo a rekago goba a rekišago ka ntle le motho yo a nago le leswao, leina+ la sebata goba palo ya leina la sona.+
18 Se se nyaka gore motho a be le bohlale. Yo a nago le temogo a a bale palo ya sebata, gobane ke palo ya motho;+ palo ya sona ke makgolotshela-masometshela-tshela (666).+
^ Bona mongwalo wa ka tlase go 1Pe 1:20.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D66%26Chapter%3D13%26wtlocale%3DSE%26srcid=share⊂ject=Bala Beibele Inthaneteng